Kalász István

*Költők egymás között*

 **Szabó Lajosnak**

Küldöm neki ő is küldi a könyvét és

köszönöm lapozom keresem ő hogyan

feni a szavakat újra a frázisból a sarat

hogyan vakarja miképp fordítja a mondatot

a lélekre milyen értelmet tesz a jelző helyére

és nézem a sorok közti repedésben milyen

lesz a versben ő a költő és a fehér papírlapra

halált miként gondolja majd a halottat hogyan

gondozza és marad-e a tárgynál egyedül éjszaka

mit ír róla és mennyire fogja saját lelkét rövidre most és itt…

… aztán… ő és én…

csak arról beszélünk hogy a kutya elé ételt teszünk

hogy a tükörnél megállunk majd elfordulunk

és egy ideje jobban alszunk.

*Apám sírjánál – K. M. Át a pallón című versére*

Letört ágak vihar volt

a fekete márvány körül

nyirkos a föld itt senki

sem vesz levegőt.

A sírt meg lehet váltani

mondták az irodában a

megváltásért fizetni kell.

Versemet a sírkövednek

nem mondom el a fa

árnyékban bárány áll

hátam mögé nyírt pőrén

a napra kivezetem.